Diari Oficial de la Generalitat Valenciana


Sumari del DOGV 7047, del 17-06-2013 (2013/6227)

RESOLUCIÓ de 7 de juny de 2013, de la directora general del Secretariat del Consell i Relacions amb les Corts, de la Conselleria de Presidència i Agricultura, Pesca, Alimentació i Aigua, per la qual es disposa la publicació del conveni marc entre la Conselleria de Sanitat, l'Agència Valenciana de Salut i l'Ajuntament de Valencia per a l'establiment de les bases de col·laboració en matèria sanitària.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7047

Data del DOGV
:   17-06-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/6227


Data del document
:   07-06-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 7 de juny de 2013, de la directora general del Secretariat del Consell i Relacions amb les Corts, de la Conselleria de Presidència i Agricultura, Pesca, Alimentació i Aigua, per la qual es disposa la publicació del conveni marc entre la Conselleria de Sanitat, l'Agència Valenciana de Salut i l'Ajuntament de Valencia per a l'establiment de les bases de col·laboració en matèria sanitària. [2013/6227]  
La Conselleria de Sanitat, l'Agència Valenciana de Salut i l'Ajuntament de Valencia han subscrit, després de la tramitació prèvia reglamentària, el 29 d'abril de 2013, el conveni marc per a l'establiment de les bases de col·laboració en matèria sanitària.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 667/2013 i que figura com a annex d'esta resolució.  
  
València, 7 de juny de 2013.- La directora general del Secretariat del Consell i Relacions amb les Corts: Marta Martí Arador.  
  
  
Conveni marc de col·laboració entre la Conselleria de Sanitat, l'Agència Valenciana de Salut i l'Ajuntament de València, per a l'establiment de les bases de col·laboració en matèria sanitària  
  
València, 29 d'abril de 2013   
  
Reunits  
D'una part, Manuel Llombart Fuertes, com a conseller de Sanitat de la Generalitat, d'acord amb el que disposen els articles 27 i 28 de la Llei 5/1983, de 30 de desembre, del Consell, en relació amb els articles 2 i 4 del Decret 191/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Sanitat i es regulen els òrgans de gestió de l'Agència Valenciana de Salut, i com a president del Consell d'Administració de l'Agència Valenciana de Salut, facultat per a la firma d'este conveni, en virtut de l'Acord d'1 de febrer de 2007, del Consell d'Administració de l'Agència Valenciana de Salut, pel qual es deleguen competències en el president d'este i en el director gerent de l'Agència Valenciana de Salut, publicat en el Diari Oficial de la Comunitat Valenciana de 19 de febrer de 2007, i expressament facultat per a este acte per l'Acord del Consell, de 26 d'abril de 2013, de conformitat amb el que disposa l'article 17.f de la Llei 5/1983, de 30 de desembre, del Consell, i l'article 2.2 del Reial Decret 20/1993, de 8 de febrer, del Consell, pel qual es regula el Registre de Convenis i s'establix el règim jurídic pressupostari dels convenis que subscriga la Generalitat.  
  
De l'altra part, Rita Barberá Nolla, alcaldessa,en nom i representació de l'Ajuntament de València, facultada per a la firma d'este conveni d'acord amb el que disposa l'article 124.1.b de la Llei 7/1985, de 2 d'abril, reguladora de les bases del règim local, assistida pel secretari general del Ple, Pedro García Rabasa.  
Manifesten  
L'article 3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, recull el principi general establit en l'article 103 de la Constitució, d'actuació coordinada de les administracions públiques.  
  
Seguint este principi, l'article 4 d'esta llei disposa que les administracions públiques, en el desenrotllament de la seua activitat i en les seues relacions recíproques, hauran de prestar la cooperació i assistència actives que les altres administracions puguen demanar per a l'exercici eficaç de les seues competències.  
En sentit idèntic es pronuncia la vigent Llei 7/1985, de 2 d'abril, Reguladora de les Bases de Règim Local, que en l'article 55 establix que, per a l'efectivitat de la coordinació i l'eficàcia administratives, les comunitats autònomes i les entitats locals hauran de prestar la cooperació i assistència actives que les altres administracions puguen necessitar per al compliment eficaç de les seues tasques. Per a això, l'article 57 disposa que esta cooperació econòmica, tècnica i administrativa entre l'Administració local i autonòmica, per a assumptes d'interés comú, es podrà formalitzar entre altres sistemes mitjançant la subscripció de convenis administratius.  
Per la seua banda, la Llei 8/2010, de 23 de juny, de Règim Local de la Comunitat Valenciana, atribuïx als municipis, en l'article 33.3.h i i, competències en matèria de protecció de la salubritat pública i de participació en la gestió de l'atenció primària de salut.  
La Llei 14/1986, de 25 d'abril, General de Sanitat, considera l'organització i desenrotllament de les accions sanitàries dins d'una concepció integral del sistema sanitari (art. 4); i considera com a fonamentals en este les realitzacions orientades (art.1) a la promoció de la salut i a la prevenció de les malalties.  
Esta llei establix (art. 18), així mateix, que les administracions públiques desenrotllaran, entre altres, programes d'atenció a grups de població de major risc i programes específics de protecció enfront de factors de risc.  
L'article 70 de la mateixa llei tracta de la coordinació general sanitària, de l'establiment de criteris mínims bàsics i comuns, definix objectius comuns en matèria de prevenció, protecció, promoció i assistència, i d'aconseguir un sistema sanitari coherent.   
El Decret Legislatiu 1/2003, d'1 d'abril, del Consell de la Generalitat Valenciana, pel qual s'aprova el text refós de la Llei sobre drogodependències i altres trastorns addictius, establix en el títol V les competències de les administracions públiques en la matèria.  
Per això, ambdós parts acorden subscriure este conveni marc d'acord amb les següents  
  
Clàusules  
Primera. Objecte del conveni  
L'objecte d'este conveni és establir les bases de la col·laboració entre la Conselleria de Sanitat l'Agència Valenciana de Salut i l'Ajuntament de València en matèria sanitària, i comprén, entre altres aspectes, els següents:  
- La realització de prestacions sanitàries de distintes especialitats (higiene bucal, fisioteràpia, analítiques, revisions, vacunacions, etc.) a discapacitats psíquics en residències gestionades per l'Ajuntament de València.  
- L'accés al sistema sanitari i, si pertoca, ingrés en un centre especialitzat de les persones sense sostre de la ciutat de València, en especial les que patisquen algun tipus d'addicció o malaltia mental en situació aguda o subaguda, sempre d'acord amb la legislació reguladora de la condició d'assegurat i beneficiari als efectes d'assistència sanitària a Espanya amb càrrec a fons públics.  
- Actuacions en matèria de drogodependències, entre altres, activitats comunitàries, com ara campanyes de difusió sobre ús indegut de drogues, per a sensibilitzar la ciutadania, formació en la matèria a grups específics de població, orientació a consumidors i les seues famílies i assessorament en la matèria, incloent-hi campanyes de prevenció, activitats en l'àrea escolar, com ara informació i formació de l'alumnat enfront de situacions de risc a requeriment del centre d'ensenyament corresponent, actuacions en l'àrea familiar, com ara escola de pares i mares amb fills amb problemes de drogodependències i actuacions en l'àrea d'oci i temps lliure, per a l'impuls i generació d'alternatives atractives d'oci, cultura i temps lliure i promoció d'hàbits saludables.  
  
- La realització d'intervencions dirigides a la detecció, prevenció i tractament de la tuberculosi en la població de persones sense sostre, transeünts i immigrants de la ciutat de València.  
- Promoció de la donació de sang entre el major nombre d'habitants possible del municipi i la facilitació de la donació en llocs assequibles i coneguts.  
- Actuacions en matèria de sanitat ambiental i en especial en la vigilància sanitària de la qualitat de l'aigua de consum humà i el programa de prevenció i control de la legionel·losi.  
- Actuacions en matèria de seguretat alimentària i control oficial d'aliments, i en especial en el control oficial d'establiments permanents o de temporada, en què exclusivament es manipulen, transformen, envasen, emmagatzemen o servisquen aliments per a vendre'ls o lliurar-los in situ al consumidor final, amb repartiment a domicili o sense este, o a col·lectivitats.  
- Actuacions en promoció de la salut i prevenció de la malaltia, entre altres, planificació i execució d'activitats de promoció de la salut de forma coordinada amb l'Ajuntament de València, el qual complementarà amb altres actuacions els programes instaurats prèviament per la Conselleria de Sanitat.  
  
Segona. Compromisos de les parts  
Per a la consecució de l'objecte d'este conveni marc, se subscriuran els convenis singulars que calguen, els quals han de tindre el contingut i previsions que establix l'article 111 de la Llei 8/2010, de 23 de juny, de Règim Local de la Comunitat Valenciana, entre altres, els compromisos de finançament que assumisca cada part, en el cas que s'estime necessari per al desenrotllament d'alguna activitat concreta.  
  
Tercera. Seguiment i control del conveni marc  
A fi de vetlar pel compliment i execució adequats del conveni i coordinar de manera apropiada les actuacions previstes, així com avaluar els resultats obtinguts, es constituirà una comissió de seguiment que es reunirà, almenys, una vegada a l'any i que estarà integrada:  
  
Per part de la Conselleria de Sanitat i de l'Agència Valenciana de Salut, el director o directora general que siguen competents per raó de la matèria o matèries i el subdirector general o cap de servici que corresponga, o les persones que estos designen per a substituir-los.  
Per part de l'Ajuntament de València, el regidor o regidors delegats competents per raó de la matèria o matèries i el cap de servici que corresponga o la persona o persones que estos designen per a substituir-los.  
  
Seran competències generals d'esta comissió el control i seguiment de l'execució d'este conveni marc, la formulació i proposta dels convenis singulars necessaris per a este objecte, l'estudi i assessorament de totes les qüestions que siguen sotmeses a la comissió per qualsevol de les parts, l'avaluació anual dels resultats obtinguts en l'execució del conveni i la resolució dels dubtes i conflictes que puga plantejar eixa execució.  
  
Quarta. Compromisos econòmics  
La firma d'este conveni marc no suposa un compromís d'aportació econòmica per a cap de les parts. En el cas que l'execució del conveni singular corresponent ho requerisca per a alguna actuació específica, es concretarà en este, segons preveu la clàusula segona d'este conveni marc. Per això, les necessitats que plantege l'execució d'este conveni marc seran ateses amb els propis mitjans materials i personals de cada administració.  
  
Quinta. Entrada en vigor i duració del conveni  
Este conveni produirà efectes a partir del dia que es firme i en mantindrà la vigència fins al 31 de desembre de 2016. Després d'haver finalitzat el termini, es prorrogarà de forma tàcita per períodes anuals, llevat d'una denúncia expressa de qualsevol de les parts, amb tres mesos d'antelació. Les pròrrogues anuals successives no podran estendre's més enllà de tres anys.  
  
Sexta. Causes d'extinció  
Seran causes d'extinció d'este conveni:  
a) L'acord mutu de les parts.  
b) La desaparició de les circumstàncies que el van originar.  
d) L'incompliment manifest de les obligacions assumides per qualsevol de les parts.  
I en prova de conformitat, es firma este document, per triplicat, al lloc i la data detallats en l'encapçalament.  
  
Per la Conselleria de Sanitat i l'Agència Valenciana de Salut: Manuel Llombart Fuertes.  
Per l'Ajuntament de València: Rita Barberá Nolla.